XV быуат аҙағында иштәк һүҙе урыҫтар тарафынан остяк формаһында үҙләштерелә һәм экзоэтноним сифатында тәүҙә Пермь крайының көньяғында һәм Башҡортостандың төньяҡ территорияһында йәшәүсе төньяҡ башҡорттарҙы атау өсөн ҡулланыла. «Остяк» атамаһы «татар» йыйылма экзоэтнонимының синонимы булып торған. XVI—XVIII быуаттың архив документтарында «татар» һәм «остяк» терминдары бер-береһен иркен алмаштырып ҡулланылған.